b'\n_START_ARTICLE_\nSangfugle\n_START_SECTION_\nF\xc3\xa6llestr\xc3\xa6k\n_START_PARAGRAPH_\nAlle sangfugle har 5-9 par muskler omkring stemmeorganet syrinx, nederst i luftr\xc3\xb8ret. _NEWLINE__NEWLINE_Det g\xc3\xb8r dem i stand til at frembringe mangeartede lyde. Nogle sangfugle kan ligefrem imitere andre fugle, f.eks st\xc3\xa6ren og skovskaden. _NEWLINE_Sangen anvendes bl.a til at markere sig overfor artsf\xc3\xa6ller og for at tiltr\xc3\xa6kke sig en mage. I de senere \xc3\xa5r er forskere i h\xc3\xb8jere grad begyndt at sammenligne sangen fra forskellige populationer af fugle inden for samme art. Hvis sangen er tilstr\xc3\xa6kkelig forskellig, er der sandsynligvis tale om to forskellige arter. Det er en af grundene til, at mange nye arter er blevet videnskabeligt beskrevet i de seneste \xc3\xa5r. Disse arter blev ofte tidligere kaldt underarter._NEWLINE_Spurvefuglene udviklede sig i f\xc3\xb8rste omgang p\xc3\xa5 resterne af det store sydkontinent Gondwanaland, sandsynligvis siden kridttiden for mere end 65 millioner \xc3\xa5r siden. Sangfuglene er resultatet af en opsplitning af spurvefuglene, da Australien ved kontinentaldrift blev adskilt fra Sydamerika og Antarktis. De spurvefugle, der udviklede sig i Sydamerika opfattes i dag som en anden underorden (infraorden), kaldet Tyranni. Australien var i millioner af \xc3\xa5r isoleret fra Syd\xc3\xb8stasien, s\xc3\xa5 i f\xc3\xb8rste omgang udviklede sangfuglene sig kun her. Senere da kontinenterne n\xc3\xa6rmede sig hinanden, spredte de sig til Asien og Afrika. Via det nord\xc3\xb8stlige Asien og Nordamerika blev sangfuglene ogs\xc3\xa5 spredt til Sydamerika, hvor f.eks. tangarer udviklede sig._NEWLINE_Fuglehjernen mangler hjernebark. Til geng\xc3\xa6ld har en sangfugls hjerne fire gange s\xc3\xa5 mange neuroner pr cm3 som en kats eller en hunds. Hos ravne er der tale om omkring 14 gange s\xc3\xa5 mange.\n_START_SECTION_\nGruppen Passerida\n_START_PARAGRAPH_\nParvordnen Passerida best\xc3\xa5r af resten af sangfuglene med mere end 3000 arter. Fuglene i den f\xc3\xb8rste gruppe, n\xc3\xa6vnt nedenfor, betragtes som h\xc3\xb8rende til de \xc3\xa6ldste udviklingslinjer indenfor dette store sangfuglekompleks, som for ca. 45 millioner \xc3\xa5r siden spredte sig fra Australien og koloniserede de \xc3\xb8vrige kontinenter._NEWLINE__NEWLINE_Efter disse familier f\xc3\xb8lger "kernen" af Passerida. Den deles i en r\xc3\xa6kke overfamilier:  Paroidea, Sylvioidea og Passeroidea samt en gruppe af besl\xc3\xa6gtede familier, hvor inddelingen i overfamilier er usikker.'